‘หมอเสริฐ’ควักหมื่นล.ซื้อBGH
&#8220;หมอปราเสริฐ&#8221; ควักหมื่นล้าน นำทีมซื้อหุ้น BGH คืนจาก &#8220;หมอพงษ์ศักดิ์&#8221; ผ่านดีลโอเวอร์ไนต์
11 ต.ค. 2555

“หมอปราเสริฐ” ควักหมื่นล้าน นำทีมซื้อหุ้น BGH คืนจาก “หมอพงษ์ศักดิ์” ผ่านดีลโอเวอร์ไนต์
แหล่งข่าวจากวงการธุรกิจการแพทย์ เปิดเผยว่า นายปราเสริฐ ปราสาททองโอสถ หรือ “หมอเสริฐ” ผู้ถือหุ้นใหญ่บริษัท กรุงเทพดุสิตเวชการ (BGH) ผู้บริหารโรงพยาบาลกรุงเทพ ได้ซื้อหุ้นผ่านการทำรายการโอเวอร์ไนต์ดีล (กำหนดราคาซื้อขายข้ามคืน) ประมาณ 100 ล้านหุ้น หรือประมาณ 56% 
นอกจากนี้ ยังมีพันธมิตรหมอปราเสริฐ รวมถึงนายวิชัย ทองแตง ผู้ถือหุ้น BGH สถาบัน กองทุน เข้าร่วมซื้อหุ้นครั้งนี้ด้วย 
สำหรับผู้ถือหุ้น BGH ที่ขายหุ้นผ่านโอเวอร์ไนต์ดีล นำโดยนายพงษ์ศักดิ์ วิทยากร ผู้ก่อตั้งบริษัท BGH นายสาธิต วิทยากร ลูกชายนายพงษ์ศักดิ์ และพันธมิตร รวมจำนวนหุ้น 212 ล้านหุ้น มูลค่า 2.2 หมื่นล้านบาท 
อย่างไรก็ตาม การซื้อขายโอเวอร์ไนต์ดีลรายการใหญ่ (บิ๊กล็อต) เกิดขึ้นในวันที่ 10 ต.ค. 2555 โดยทำผ่านกระดานหลัก (BGH) ทั้งหมด 25 รายการ รวม 245.36 ล้านหุ้น มูลค่ารวม 25,641 ล้านบาท ราคาเฉลี่ยหุ้นละ 104.50 บาท 
นอกจากนี้ ยังมีรายการบิ๊กล็อตผ่านกระดานต่างประเทศ (BGH–F) 1 รายการ จำนวน 19.179 ล้านหุ้น มูลค่า 2,004.26 ล้านบาท ราคาเฉลี่ยหุ้นละ 104.50 บาท รวม 2 กระดาน มีหุ้นทำบิ๊กล็อตทั้งสิ้น 264.53 ล้านหุ้น คิดเป็นมูลค่ารวม 27,645 ล้านบาท 
แหล่งข่าวเปิดเผยว่า รายการบิ๊กล็อตมีหุ้นบางส่วนที่มีผู้ขายนำออกมาขายเพิ่มเติมจากในส่วนของนายพงษ์ศักดิ์ และพันธมิตร ทำให้จำนวนและราคาเพิ่มขึ้น
แหล่งข่าวเปิดเผยอีกว่า นายพงษ์ศักดิ์ เป็นผู้ร่วมก่อตั้งและถือหุ้น BGH มาพร้อมกับนายปราเสริฐ แต่ช่วงหลังที่มีนายวิชัย นักธุรกิจมาร่วมถือหุ้น ซึ่งเป็นประโยชน์ต่อธุรกิจของ BGH ประกอบกับนายพงษ์ศักดิ์ ไม่ได้เป็นผู้ถือหุ้นหลักที่ร่วมบริหารด้วย และอายุมาก จึงตัดสินใจขายหุ้นออก
“หมอพงษ์ศักดิ์มีอายุมากและเหนื่อยแล้ว อยากพัก ลูกชาย (สาธิต) ก็ไม่ได้อยู่ในบอร์ด ขายได้ราคาแฮปปี้ 2 หมื่นล้าน ไม่เอาเหรอ อีกคน หมอเสริฐ ก็อยากลุยธุรกิจ คุณวิชัย ก็แฮปปี้ในการลงทุน ทุกคนจากกันด้วยดี ได้ราคาที่พอใจกันทั้งผู้ซื้อและผู้ขาย” แหล่งข่าวเปิดเผย
แหล่งข่าวเปิดเผยอีกว่า ภาพรวมผลดำเนินงานไตรมาส 3 ของธุรกิจโรงพยาบาลจะออกมาดีมาก จากพฤติกรรมผู้บริโภคที่เปลี่ยนมารักสุขภาพมากขึ้น และอนาคตเมื่อเปิดประชาคมเศรษฐกิจอาเซียน (เออีซี) ธุรกิจโรงพยาบาลของไทยจะเป็นผู้ให้บริการที่ดีสุดในอาเซียนทั้งด้านการรักษาและบริการ 
ด้านราคาหุ้น BGH ปรับตัวลงมา 5 บาท ปิดที่ 104.50 บาท เท่ากับราคาขายบิ๊กล็อต โดยนักวิเคราะห์หลายแห่งแนะนำให้ซื้อในจังหวะที่ราคาหุ้นอ่อนตัวลง